आशीष तिवारी, लखनऊ

उत्तर प्रदेश की राजधानी लखनऊ से महज 8 किलोमीटर दूर बक्शी का तालाब इलाके में एक ऐसा गांव है जहां लोगों की शादी ही नहीं हो पा रही। गोसाइनपुरवा नाम के इस गांव में बसे करीब 50 घरों में कोई रिश्ता नहीं जोड़ना चाहता। आप जानकर हैरान होंगे कि इसकी वजह गांव में बिजली न आना है। आजादी के बाद से इस गांव के लोगों को बिजली का इंतजार है।



गांव के बुजुर्गों का कहना है उन्होंने अपनी जिंदगी में कभी बिजली नहीं देखी। गांव वालों का आरोप है कि जब चुनाव आता है तो नेता वादा करते हैं, फिर अगले चुनाव तक नजर नहीं आते हैं। गांव की महिलाओं ने तो इस बार वोट न देने का फैसला किया है।

गांव के ही 37 साल के विनोद बताते हैं कि उनकी शादी अब तक नहीं हुई है। लोग आते भी हैं तो बिजली न होने बी बात जानकर लौट जाते हैं। गांव के 70 वर्षीय रामगोपाल ने बताया कि उन्होंने अब तक गांव में उजाला नहीं देखा। उन्होंने बताया कि जब खंभे लगे तो उम्मीद जगी कि बिजली आ जाएगी, लेकिन एक वर्ष के बाद अब तक खंभों पर तार तक नहीं लगे हैं। वह बताते हैं कि जिन लोगों के गांव के अलावा शहर में घर हैं, उनके घर में तो शहनाई बजती है लेकिन जो गांव में रहते हैं उनके यहां शहनाइयां नहीं गूंजती।

मोबाइल चार्ज करने दूसरे गांव जाते हैं

गांव के राहुल बताते हैं कि गांव में लोगों को मोबाइल चार्ज करने के लिए भी दूसरे गांवों में जाना पड़ता है या फिर आसपास की फैक्ट्री में। इस गांव की रूबी कहती हैं कि बगैर बिजली के बहुत परेशानी होती है। गांव के ही गुड्डू गिरी ने बताया कि बिजली और पानी की समस्या के लिए कई बार स्थानीय विधायक और अन्य जिम्मेदारों के पास गए, लेकिन सुनवाई नहीं हुई।

बिजली नहीं तो मिट्टी का तेल ही दे दो

गांव के लोगों का आरोप है कि उनको एक लीटर मिट्टी का तेल तक नहीं मिल पाता। ऐसे में लोग अकसर अंधेरे में रहने को मजबूर रहते हैं। गांव की राजरानी ने कहा कि मिट्टी का तेल न मिल पाने से बच्चे पढ़ भी नहीं पाते। गांव के नीरज ने बताया कि वह 12वीं में हैं, लेकिन बिजली ना आने से पढ़ाई में बहुत दिक्कत होती है।